Triumfo arka (laida)

Triumfo arka yra LTV bei LTV World šeštadieniais rodomas muzikinis projektas, kurio tikslas – išrinkti „auksinį“ balsą. Šou vedėjai Giedrius Masalskis ir Laura Imbrasienė (pirmuose dviejuose sezonuose – ir Marius Jampolskis), prodiuseris – Ričardas Rickevičius. Tuo pačiu laiku kaip ir per televiziją, šio muzikinio projekto galima klausytis ir per Lietuvos radiją.

I projekto sezonas startavo eteryje 2008 m. rugsėjo mėn. 13 d. ir tęsėsi iki gruodžio mėn. 27 d., II projekto sezonas „Triumfo arka 2009“ vyko 2009 m. rugsėjo 6 d. – gruodžio 29 d., III projekto sezonas „Triumfo arka 2010“, rodomas sekmadieniais, vyko spalio 3 d. – gruodžio 26 d., IV „Triumfo arka 2011“, vėl rodomas šeštadieniais, vyko lapkričio 26 d. – gruodžio 25 d.

Taisyklės 
Šiame projekte atliekamos operų, operečių bei miuziklų arijos, II sezone – ir kino filmų garso takelių kūriniai bei neapolietiškos dainos, nuo III – ir romansai. Dalyviai dainuoja tik gyvai, o jiems pritaria Kauno simfoninis orkestras, vadovaujamas Modesto Pitrėno arba Martyno Staškaus, bei LRT grupė.

Laidos koncepciją suformavo ir padėjo įgyvendinti operos solistai ir LMTA profesoriai Vytautas Juozapaitis bei Vladimiras Prudnikovas, LTV muzikos laidų prodiuseris Jonas Vilimas bei Lietuvos radijo ir televizijos vadovas Audrius Siaurusevičius. Į projektą gali patekti tik mažų mažiausiai muzikinį akademinį išsilavinimą turintys dainininkai.

Po rugpjūčio mėnesį vykusios atrankos paaiškėja 30 dalyvių, kurie pasirodo pačioje pirmoje projekto laidoje, dainuodami duetais ir trio. Laidos gale išrenkami 10 dalyvių, o likusieji patenka į auksinį rezervą arba mokyklą. Dalyvius, patekusius į mokyklą, vokalinio meistriškumo moko „Triumfo arkos“ direktorius – prof. Vladimiras Prudnikovas.

Už 10 besivaržančių dalyvių balsuojama kiekvieną savaitę, o po trijų laidų, susumavus rezultatus, iškrenta du dalyviai, kurių vietą užima po vieną dalyvį iš auksinio rezervo ir mokyklos.

Nuo III laidos sezono pasikeitė taisyklės: suteikta galimybė dalyvauti atlikėjams ne tik iš Lietuvos, nebeliko mokyklos, o po 3 laidų iškrenta iškart po 4 dalyvius, kuriuos pakeičia nauji iš rezervo. Taip pat buvo suburtas specialus „Triumfo arkos“ orkestras, diriguojamas Martyno Staškaus. IV sezone suteikta galimybė dalyvauti ne tik operos solistams, bet ir popmuzikos atlikėjams.

Už laidos dalyvius balsuoja tiek žiūrovai, tiek ir 4 kompetetingų asmenų komisija, kuri komentuoja kiekvieną pasirodymą. Komisijos pirmininkas – LNOBT operos solistas, LMTA profesorius Vytautas Juozapaitis. Kiti dažniausiai dalyvavę žiuri nariai: Sigutė Stonytė, Vytautas Miškinis ir Dalia Ibelhauptaitė. Kviestiniai žiuri nariai per tris laidos sezonus: Gytis Padegimas, Justinas Krėpšta, Benjaminas Želvys, Gintaras Rinkevičius, Virgilijus Noreika, Juozas Domarkas, Gintaras Varnas, Inesa Linaburgytė, Adolfas Večerskis, Asmik Grigorian, Zita Kelmickaitė, Giedrius Kuprevičius, Vladimiras Prudnikovas, Eduardas Kaniava, Juozas Statkevičius, Donatas Katkus, Modestas Pitrėnas, Raimundas Banionis.

Kiekvienas komisijos narys turi nuo 1 iki 10 balų, kurių kiekvieną atiduoda tam tikram dalyviui. Vėliau sumuojami visų keturių komisijos narių balai, atitinkamai išvedamas vidurkis ir pagal jį išdėstomos 1–10 vietos.

Nors laida netiesioginė, per ją visą žiūrovai už patikusius dalyvius balsuoja trumposiomis sms žinutėmis ar telefono skambučiais. Paskelbus balsavimo pabaigą, tie balsai pagal surinktą skaičių atitinkamai paverčiami nuo 1 iki 10 balų.

Tuomet žiūrovų ir komisijos vertinimas susumuojamas ir išvedama balų lentelė, kurią tiesiogiai komentuoja Saulius Žvirgždas.

Pažymėtina, kad jei keli dalyviai surenka po vienodą balų sumą, pirmesniu laikomas tas, kuris surinko daugiau žiūrovų balsų.

Dalyviai

I sezonas 

Dainininkai, patekę į startinį dešimtuką:
 01 Edmundas Seilius (tenoras)
 02 Jonas Sakalauskas (baritonas)
 03 Gabrielė Vasiliauskaitė (sopranas)
 04 Eugenijus Chrebtovas (bosas–baritonas)
 05 Jurgita Lopetaitė (sopranas)
 06 Egidijus Bavikinas (tenoras)
 07 Ramūnas Urbietis (baritonas)
 08 Mindaugas Jankauskas (tenoras)
 09 Ieva Prudnikovaitė (mecosopranas)
 10 Liudas Mikalauskas (bosas)

Nauji dalyviai 
Nauji dalyviai, pakeitę iškritusiuosius (naujasis dalyvis perima iš projekto iškritusio dalyvio numerį):

 05 Tadas Girininkas (bosas)
 08 Vaida Genytė (sopranas)
 02 Vaidas Vyšniauskas (tenoras)
 05 Jeronimas Milius
 03 Nerita Pokvytytė (sopranas)
 04 Vilhelma Mončytė (sopranas)
 07 Justinas Lapatinskas

II sezonas 
Dainininkai, patekę į startinį dešimtuką:
 01 Diana Tiškovaitė (sopranas)
 02 Viktorija Stanelytė (sopranas)
 03 Darius Kairys (tenoras)
 04 Jomantė Šležaitė (sopranas)
 05 Mindaugas Rojus (baritonas)
 06 Rafailas Karpis (tenoras)
 07 Andrius Apinis (tenoras)
 08 Joana Gedmintaitė (sopranas)
 09 Agnė Sabulytė (mecosopranas)
 10 Ona Kolobovaitė (sopranas)

Nauji dalyviai 
Nauji dalyviai, pakeitę iškritusiuosius (naujasis dalyvis perima iš projekto iškritusio dalyvio numerį):
 02 Evelina Sašenko
 03 Augustinas Šimkus (tenoras)
 02 Andrius Apšega (baritonas)
 06 Kristina Zmailaitė (sopranas)
 03 Kęstutis Alčauskis (tenoras)
 04 Marta Lukošiūtė (sopranas)
 09 Renata Dubinskaitė (mecosopranas)

III sezonas 
Dainininkai, patekę į startinį dešimtuką:
 01 Aurimas Raulinavičius (tenoras)
 02 Laura Zigmantaitė (mecosopranas)
 03 Gitana Pečkytė (sopranas)
 04 Tomas Tuskenis (baritonas)
 05 Julija Karaliūnaitė (sopranas)
 06 Audrius Rubežius (tenoras)
 07 Sandra Janušaitė (sopranas)
 08 Artūras Kozlovskis (bosas)
 09 Lilija Gubaidulina (sopranas)
 10 Algirdas Bagdonavičius (tenoras)

Nauji dalyviai 
Nauji dalyviai, pakeitę iškritusiuosius (naujasis dalyvis perima iš projekto iškritusio dalyvio numerį):

 01 Raimondas Baranauskas (baritonas)
 05 Raminta Vaicekauskaitė (sopranas)
 06 Mindaugas Zimkus (tenoras)
 08 Eglė Chisiu (sopranas)
 01 Vilija Mikštaitė (mecosopranas)
 02 Elena Kalvaitytė (sopranas)
 04 Erika Grigaitytė (mecosopranas)
 07 Akvilė Garbenčiūtė (sopranas)

IV sezonas 

 01 Eugenijus Chrebtovas (baritonas)
 02 Vaida Genytė (sopranas)
 03 Vladas Kovaliovas
 04 Marta Lukošiūtė (mecosopranas)
 05 Povilas Meškėla
 06 Mindaugas Rojus (tenoras / baritonas)
 07 Renata Voitechovskaja (sopranas)
 08 Jeronimas Milius
 09 Laura Zigmantaitė (mecosopranas)
 10 Vaidas Vyšniauskas (tenoras)

Rezultatai

I sezono laimėtojai 
 I vietą laimėjo bosas Liudas Mikalauskas
 II vietą – tenoras Edmundas Seilius
 III vieta – tenoras Vaidas Vyšniauskas

II sezono laimėtojai 
 I vietą laimėjo sopranas Ona Kolobovaitė
 II – sopranas Joana Gedmintaitė
 III – sopranas Marta Lukošiūtė

III sezono laimėtojai 
 I vietą laimėjo solistė iš Kazanės, sopranas Lilija Gubaidulina
 II – tenoras Mindaugas Zimkus
 III – sopranas Gitana Pečkytė

IV sezono laimėtojai 
 I vietą laimėjo tenoras Vaidas Vyšniauskas
 II – baritonas Eugenijus Chrebtovas
 III – mecosopranas Marta Lukošiūtė

Diskografija 
 2009 m. – CD ir DVD „Triumfo arka. Auksiniai balsai“
 2010 m. – CD ir DVD „Triumfo arka. Auksiniai balsai II“

Kiti faktai 
Pradedant nuo pat projekto pradžios 2008 m., kiekvienų metų gruodžio 31 dieną, likus kelioms valandoms iki 24 val., LTV tradiciškai su „Triumfo arkos“ dalyviais bei kviestiniais dainininkais pasitinka Naujuosius metus (pasirodymų įrašas būna nufilmuotas anksčiau).

Buvo išleisti specialūs „Triumfo arkos“ saldainiai.

Šaltiniai 

LRT laidos